CELEX: 32020R0714
Language: el
Date: 2020-05-28 00:00:00
Title: Εκτελεστικός κανονισμός (ΕΕ) 2020/714 της Επιτροπής της 28ης Μαΐου 2020 για την τροποποίηση του εκτελεστικού κανονισμού (ΕΕ) 2020/466 όσον αφορά τη χρήση της ηλεκτρονικής τεκμηρίωσης για τη διενέργεια επίσημων ελέγχων και άλλων επίσημων δραστηριοτήτων, καθώς και την περίοδο εφαρμογής προσωρινών μέτρων (Κείμενο που παρουσιάζει ενδιαφέρον για τον ΕΟΧ)

29.5.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 167/6
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2020/714 ΤΗΣ ΕΠΙΤΡΟΠΗΣ
         της 28ης Μαΐου 2020
         για την τροποποίηση του εκτελεστικού κανονισμού (ΕΕ) 2020/466 όσον αφορά τη χρήση της ηλεκτρονικής τεκμηρίωσης για τη διενέργεια επίσημων ελέγχων και άλλων επίσημων δραστηριοτήτων, καθώς και την περίοδο εφαρμογής προσωρινών μέτρων
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (EE) 2017/625 του Ευρωπαϊκού Κοινοβουλίου και του Συμβουλίου, της 15ης Μαρτίου 2017, για τους επίσημους ελέγχους και τις άλλες επίσημες δραστηριότητες που διενεργούνται με σκοπό την εξασφάλιση της εφαρμογής της νομοθεσίας για τα τρόφιμα και τις ζωοτροφές και των κανόνων για την υγεία και την καλή μεταχείριση των ζώων, την υγεία των φυτών και τα φυτοπροστατευτικά προϊόντα, για την τροποποίηση των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 999/2001, (ΕΚ) αριθ. 396/2005, (ΕΚ) αριθ. 1069/2009, (ΕΚ) αριθ. 1107/2009, (ΕΕ) αριθ. 1151/2012, (EE) αριθ. 652/2014, (ΕΕ) 2016/429 και (ΕΕ) 2016/2031, των κανονισμών του Συμβουλίου (ΕΚ) αριθ. 1/2005 και (ΕΚ) αριθ. 1099/2009 και των οδηγιών του Συμβουλίου 98/58/ΕΚ, 1999/74/ΕΚ, 2007/43/ΕΚ, 2008/119/ΕΚ και 2008/120/ΕΚ και για την κατάργηση των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 854/2004 και (ΕΚ) αριθ. 882/2004, των οδηγιών του Συμβουλίου 89/608/ΕΟΚ, 89/662/ΕΟΚ, 90/425/ΕΟΚ, 91/496/ΕΟΚ, 96/23/ΕΚ, 96/93/ΕΚ και 97/78/ΕΚ και της απόφασης 92/438/ΕΟΚ του Συμβουλίου (κανονισμός για τους επίσημους ελέγχους) (1), και ιδίως το άρθρο 141 παράγραφος 1,
         Εκτιμώντας τα ακόλουθα:
         
                     (1)
                  
                  
                     Ο κανονισμός (ΕΕ) 2017/625 θεσπίζει κανόνες, μεταξύ άλλων, για τη διενέργεια επίσημων ελέγχων και άλλων επίσημων δραστηριοτήτων από τις αρμόδιες αρχές των κρατών μελών. Επίσης, εξουσιοδοτεί την Επιτροπή να θεσπίζει, με εκτελεστική πράξη, τα κατάλληλα προσωρινά μέτρα που απαιτούνται για τον περιορισμό, μεταξύ άλλων, των κινδύνων για την υγεία των ανθρώπων, των ζώων και των φυτών και την καλή μεταχείριση των ζώων, εάν διαθέτει αποδείξεις για την ύπαρξη σοβαρής διατάραξης στο σύστημα ελέγχων ενός κράτους μέλους.
                  
               
                     (2)
                  
                  
                     Για την αντιμετώπιση των ειδικών περιστάσεων λόγω της συνεχιζόμενης κρίσης που συνδέεται με τη νόσο του κορονοϊού (COVID-19), ο εκτελεστικός κανονισμός (ΕΕ) αριθ. 2020/466 της Επιτροπής (2) επιτρέπει στα κράτη μέλη να εφαρμόζουν προσωρινά μέτρα σχετικά με τους επίσημους ελέγχους και τις άλλες επίσημες δραστηριότητες. Σύμφωνα με τον εν λόγω εκτελεστικό κανονισμό, οι επίσημοι έλεγχοι και οι άλλες επίσημες δραστηριότητες σχετικά με τα επίσημα πιστοποιητικά και τις επίσημες βεβαιώσεις επιτρέπεται να διενεργούνται σε ηλεκτρονικό αντίγραφο του πρωτοτύπου των εν λόγω πιστοποιητικών ή βεβαιώσεων, υπό ορισμένες προϋποθέσεις.
                  
               
                     (3)
                  
                  
                     Για να εξασφαλιστεί το ομαλό εμπόριο, θα πρέπει να διευκρινιστεί ότι οι επίσημοι έλεγχοι και οι άλλες επίσημες δραστηριότητες μπορούν να διενεργούνται σε αντίγραφο των πρωτότυπων πιστοποιητικών ή βεβαιώσεων, τα οποία έχουν παρασχεθεί με ορισμένα ηλεκτρονικά μέσα. Επιπλέον, θα πρέπει να διευκρινιστεί ότι η υποχρέωση υποβολής του πρωτοτύπου των εν λόγω εγγράφων μόλις αυτό είναι τεχνικά εφικτό δεν ισχύει στις περιπτώσεις που οι επίσημοι έλεγχοι και οι άλλες επίσημες δραστηριότητες πραγματοποιούνται βάσει ηλεκτρονικών δεδομένων που παράγονται και υποβάλλονται στο σύστημα ελέγχου και πραγματογνωμοσύνης στις συναλλαγές (TRACES).
                  
               
                     (4)
                  
                  
                     Ορισμένα κράτη μέλη έχουν ενημερώσει την Επιτροπή και τα άλλα κράτη μέλη ότι οι σοβαρές διαταραχές στη λειτουργία των συστημάτων ελέγχου τους λόγω της κρίσης που συνδέεται με τη νόσο COVID-19 και οι δυσκολίες για τη διενέργεια επίσημων ελέγχων και άλλων επίσημων δραστηριοτήτων θα συνεχιστούν και μετά την 1η Ιουνίου 2020. Για να αντιμετωπιστούν αυτές οι σοβαρές διαταραχές και να διευκολυνθεί ο προγραμματισμός και η διενέργεια επίσημων ελέγχων και άλλων επίσημων δραστηριοτήτων κατά τη διάρκεια της κρίσης που συνδέεται με τη νόσο COVID-19, η περίοδος εφαρμογής του εκτελεστικού κανονισμού (ΕΕ) 2020/466 θα πρέπει να παραταθεί έως την 1η Αυγούστου 2020.
                  
               
                     (5)
                  
                  
                     Επομένως, ο εκτελεστικός κανονισμός (ΕΕ) 2020/466 θα πρέπει να τροποποιηθεί αναλόγως.
                  
               
                     (6)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Ο εκτελεστικός κανονισμός (ΕΕ) 2020/466 τροποποιείται ως εξής:
            
                        1)
                     
                     
                        Το άρθρο 4 αντικαθίσταται από το ακόλουθο κείμενο:
                        
                           «Άρθρο 4
                           
                              1.   Οι επίσημοι έλεγχοι και οι άλλες επίσημες δραστηριότητες σχετικά με τα επίσημα πιστοποιητικά και τις επίσημες βεβαιώσεις μπορούν να διενεργούνται κατ’ εξαίρεση:
                              
                                          α)
                                       
                                       
                                          σε αντίγραφο του πρωτοτύπου των εν λόγω πιστοποιητικών ή βεβαιώσεων, το οποίο διατίθεται ηλεκτρονικά, υπό την προϋπόθεση ότι ο υπεύθυνος για την προσκόμιση του επίσημου πιστοποιητικού ή της επίσημης βεβαίωσης υποβάλλει στην αρμόδια αρχή δήλωση με την οποία βεβαιώνει ότι το πρωτότυπο του επίσημου πιστοποιητικού ή της επίσημης βεβαίωσης υποβάλλεται το συντομότερο δυνατό από τεχνικής άποψης, ή
                                       
                                    
                                          β)
                                       
                                       
                                          σε ηλεκτρονικά δεδομένα από τα εν λόγω πιστοποιητικά ή τις βεβαιώσεις, όταν τα εν λόγω δεδομένα έχουν παραχθεί και υποβληθεί από την αρμόδια αρχή στο σύστημα TRACES.
                                       
                                    
                           
                              2.   Κατά τη διενέργεια επίσημων ελέγχων και άλλων επίσημων δραστηριοτήτων που παρατίθενται στην παράγραφο 1 του παρόντος άρθρου, η αρμόδια αρχή λαμβάνει υπόψη τον κίνδυνο μη συμμόρφωσης των ζώων και αγαθών που αυτοί/αυτές αφορούν, καθώς και το ιστορικό των υπευθύνων επιχειρήσεων όσον αφορά το αποτέλεσμα των επίσημων ελέγχων στους οποίους αυτοί έχουν υποβληθεί και τη συμμόρφωσή τους με τους κανόνες που αναφέρονται στο άρθρο 1 παράγραφος 2 του κανονισμού (ΕΕ) 2017/625.»
                           
                        
                     
                  
                        2)
                     
                     
                        Στο άρθρο 6, το δεύτερο εδάφιο αντικαθίσταται από το ακόλουθο κείμενο:
                        
                                     
                                 
                                 
                                    «Εφαρμόζεται έως την 1η Αυγούστου 2020».
                                 
                              
                  
         
            Άρθρο 2
            Ο παρών κανονισμός αρχίζει να ισχύει την τρίτη ημέρα μετά τη δημοσίευσή του στην Επίσημη Εφημερίδα της Ευρωπαϊκής Ένωσης.
            Εφαρμόζεται από τη 2α Ιουνίου 2020.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 28 Μαΐου 2020.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 95 της 7.4.2017, σ. 1.
         
            (2)  Εκτελεστικός κανονισμός (ΕΕ) 2020/466 της Επιτροπής, της 30ής Μαρτίου 2020, σχετικά με προσωρινά μέτρα για τον περιορισμό των κινδύνων για την υγεία των ανθρώπων, των ζώων και των φυτών και την καλή μεταχείριση των ζώων κατά τη διάρκεια ορισμένων σοβαρών διαταράξεων στα συστήματα ελέγχων των κρατών μελών λόγω της νόσου που προκαλείται από τον κοροναϊό (COVID-19) (ΕΕ L 98 της 31.3.2020, σ. 30).